钦定古今图书集成/理学汇编/学行典/第132卷 > 朱子全书 > 《答林择之》
## 钦定古今图书集成/理学汇编/学行典/第132卷 > 朱子全书 > 《答林择之》

比因朋友讲论，深究近世学者之病，只是合下欠却
持敬工夫，所以事事灭裂。其言敬者，又只说能存此
心，自然中理。至于容貌辞气，往往全不加功。设使真
能如此存得，亦与释老何异？又况心虑恍忽，未必真
能存得耶？程子言“敬，必以整齐严肃，正衣冠，尊瞻视
为先。”又言“未有箕踞而心不慢者，如此”乃是至论。而
先圣说“克己复礼”，寻常讲说，于“礼”字每不快意，必训
作“理”字，然后已。今乃知其精微缜密，非常情所及耳。